Fratsongeluk by vakansieoord: ‘Dokter kan nie glo hy is nie verlam’Johan Botha ná die ongeluk. (Foto: Verskaf) “Dit is ’n wonderwerk wanneer ’n mens na die skanderings kyk. Sy dokter sê hy kan nie glo hy is nie verlam nie. Al die ander dokters sê dit is die eerste keer dat hulle só ’n geval sien.” Só sê Caroline Hanekom nadat haar broer vroeër vandeesmaand sy ruggraat ernstig beseer het toe hy kop eerste in ŉ openbare swembad met dynserige water by ŉ vakansieoord buite Pretoria geduik het. Johan Botha (39) van Centurion het die bodem van die swembad met sy kop getref toe hy op 14 September saam met sy vrou, kinders en ander familie vir die naweek by die oord uitgespan het. “Hy het uit die swembad geklim en was bleek in die gesig. Ons kon sien hy het baie seergekry. Hy het gesê hy is orraait. Ons het die aand oorgebly en gebraai, maar toe hy die volgende oggend opstaan, het hy gehuil van die pyn,” verduidelik Hanekom. Hoewel Botha nie aan ŉ mediese fonds behoort nie, het sy familie hom dadelik na die Unitas-hospitaal gehaas waar skanderings en x-strale geneem is. Daar is toe vasgestel dat Botha in die hoësorgeenheid opgeneem moet word. Dit sou egter die familie sowat R200 000 uit die sak jaag en ŉ dokter het hulle na ŉ professor by die Kalafong-staatshospitaal in die weste van die stad verwys. Hiér sal Botha eindelik volgende week geopereer word nadat hy langer as twee weke in ondraaglike pyn in die hospitaal sy beurt afwag. “Sy C7-nekwerwel het met die duik as’t ware ontplof en gedisintegreer. Sy C7 is weg. Sy C5-nekwerwel het ook seergekry. Hy weet nie hoe om te maak met die pyn nie,” verduidelik Hanekom. Botha se operasie sal sowat agt tot 12 uur duur om die skade te herstel. Die familie samel nou geld in om die koste rakende Botha se herstel en fisioterapie ná die operasie te dek. “Hy sal vir vyf dae in die intensiewe eenheid moet bly voordat hy na ŉ gewone saal geskuif kan word. Hy moet daarna nog ses tot agt weke plat lê. Hy sal dan die gebruik van sy liggaam weer moet aanleer,” verduidelik Hanekom oor die lang herstelpad wat vir haar broer voorlê. Besoek die Go Get Funding-webwerf om meer oor Johan Botha se besering te lees en geldelik by te dra.